Ilaix Moriba

**Moriba Kourouma Kourouma** (talaffuzi: Moriba Kuruma Kuruma; 2003-yil 19-yanvarda tugʻilgan) — **Ilaix Moriba** (talaffuzi: Ilaysh Moriba) nomi bilan tanilgan gvineyalik professional futbolchi. U Bundesliganing RB Leipzig klubidan ijaraga olinib, La Liga klubi Celtada va Gvineya terma jamoasida markaziy yarim himoyachi sifatida oʻynaydi.

## Yoshligi
Moriba Gvineyaning Konakri shahrida tugʻilgan. Uning onasi gvineyalik, otasi esa gvineyalik-liberiyalikdir. Moriba Ispaniya va Gvineya fuqaroligiga ega.

## Klubdagi faoliyati

### Barcelona
Moriba Barcelonaga 2010-yilda Espanyoldan kelib qoʻshilgan. U oʻz tengdoshlari orqasida eng yaxshi oʻyinchilaridan biri hisoblangan va koʻpincha oʻzidan kattaroq oʻyinchilar toifasida oʻynagan. Moriba 15 yoshida Real Madridning 19 yoshgacha boʻlganlar jamoasiga qarshi oʻyinda xet-trik qayd etganidan keyin boshqa tengdoshlaridan ajralib turishini koʻrsatdi. Eng eʼtiborlisi uning soʻnggi goli boʻldi; u bu oʻyinning ikkinchi bo‘limi boshlanishi bilan maydonning o‘rtasidan to‘pni darvozaga kiritishga muvaffaq bo‘lgan.

2019-yilning yanvarida, Moribaning yoshlar jamoasi safidagi shartnomasi tugash arafasida boʻlganida, Manchester City kabi klublar uni qoʻlga kiritishga harakat qilishdi.

Keyingi mavsumda Moriba Barca B klubi safidagi doimiy oʻyinchiga aylandi. U jamoadagi birinchi golini 2020-yil 8-mart kuni, Llagosteraga qarshi (3:2) gʻalaba bilan kechgan oʻyinda kiritgan.

2020—2021-yilgi mavsumda Moriba birinchi marta Granadaga qarshi La Liga oʻyinida asosiy tarkibga kiritildi. U safarda, 4:0 hisobidagi gʻalaba bilan kechgan ushbu oʻyinda zaxirada oʻtirgan, biroq maydonga tushmagan. Keyinchalik Moriba birinchi jamoadagi debyutini va oʻyin boshidan maydonga tushgan birinchi uchrashuvini 21-yanvar kuni Ispaniya kubogining 32-turida Cornellàga qarshi oʻtkazdi; 2:0 hisobidagi gʻalaba bilan kechgan oʻyinning 74-daqiqasida uning oʻrniga Sergio Busquets maydonga tushdi. 2021-yilning 13-fevralida Moriba La Ligadagi debyutini Alavesga qarshi gʻalaba bilan kechgan oʻyinda (5:1) oʻtkazdi va bu oʻyinda Francisco Trincãoga asistentlik qildi. U La Ligadagi ilk golini 2021-yil 6-mart kuni Osasunaga qarshi 2:0 hisobida gʻalaba qozongan safar oʻyinida kiritdi va klub tarixidagi beshinchi eng yosh toʻpurar boʻldi, bu roʻyxatdagi Moribadan oldingi oʻrinlarni Ansu Fati, Boyan Krkic, Lionel Messi va Pedri egallagan edi.

2021-yil 10-mart kuni Moriba UEFA Chempionlar ligasidagi debyutini 1:1 hisobida kechgan Paris Saint-Germainga qarshi oʻyinda oʻtkazdi va 79-daqiqada Sergio Busquets oʻrniga maydonga tushdi.

### RB Leipzig
2021-yilning 31-avgustida Moriba 16 million yevro asosiy to‘lov va qo‘shimcha 6 million yevrolik o‘zgaruvchan to‘lovlar evaziga Bundesliganing RB Leipzig klubiga oʻtdi. Barcelona kelajakda futbolchini sotish boʻyicha har qanday kelishuv toʻlovlarining 10 % iga ega bo‘lish huquqini ham oʻzida saqlab qoldi.

#### Valenciaga ijaraga
2022-yil 28-yanvarda Valencia Moribani mavsum oxirigacha ijaraga olganini eʼlon qildi. Moriba ushbu klubda 2022—2023-yilgi mavsumda ham ijarada o‘ynadi.

#### Celtaga ijara
2024-yil 7-avgustda Moriba yana La Ligaga qaytib, sotib olish imkoniyati bilan RC Celta de Vigoga ijaraga o‘tdi.

## Xalqaro faoliyati
Moriba Ispaniyaning yoshlar terma jamoasi sobiq aʼzosi va u Gvineya hamda Liberiya terma jamoalari safida ham oʻynash huquqiga ega. Koʻrinib turibdiki, yosh yigit oxir-oqibat Gvineya terma jamoasida oʻynashni tanlagan va u xalqaro maydondagi debyutini 2020-yil iyun oyida, COVID-19 pandemiyasi 2020-yilgi futbol mavsumini muzlatib qoʻyishidan oldin oʻtkazishi kerak edi.

2021-yil 21-avgustda Moriba rasman Ispaniya terma jamoasidan voz kechib, Gvineya milliy terma jamoasi safida o‘ynashga qaror qildi. 2021-yil 27-dekabrda u Gvineyaning Afrika Millatlar kubogi 2021 oʻyinlari uchun kengaytirilgan tarkibiga kiritildi. Moriba Gvineya terma jamoasi safidagi debyutini 2022-yil 3-yanvarda, Ruandaga qarshi 3:0 hisobidagi magʻlubiyat bilan kechgan oʻrtoqlik uchrashuvida amalga oshirdi.

## Oʻyin uslubi
Jismoniy xususiyatlari va ijodkorligi tufayli Moriba fransuz futbolchisi Paul Pogba bilan taqqoslanadi, Pogbaning ota-onasi va katta akalari ham Gvineyadan.

## Faoliyat statistikasi

### Klub

### Xalqaro
:

## Yutuqlari
**Barcelona**

* Copa del Rey: 2020—2021

## Manbalar